Is-Segretarju Parlamentari għall-Presidenza Ewropea 2017 u Fondi Ewropej Ian Borg flimkien ma’ rappreżentanti tal-Fondazzjoni Ċelebrazzjonijiet Nazzjonali indirizza konferenza stampa fejn nieda espressjoni artistika fil-Barrakka ta’ Fuq fil-Belt Valletta biex jiġi mfakkar l-10 snin anniversarju minn meta Malta daħlet fl-Unjoni Ewropea. Din l-espressjoni artistika ġiet imtellgħa mill-artist Malti Pierre Portelli u tifforma parti minn erba’ proġetti li qed jiġu mtellgħa biex jiġu mfakkra l-erba’ anniversarji li qed jiġu ċċelebrati din is-sena. L-għan ta’ dawn il-proġetti huma fost oħrajn li jevokaw sens ta’ għaqda u kburija fin-nazzjon Malti u jinkoraġġixxu l-apprezzament lejn l-espressjoni artistika kontemporanja. Is-Segretarju Parlamentari ħa din l-okkażjoni biex ta ġieħ lil missirijietna u l-antenati tagħna li minkejja kollox għaddewlna dan il-pajjiż sabiħ li ngħixu fih illum. Qal li kienu huma li wara dawn il-ġrajjiet li din is-sena qed nikkommemoraw l-anniversarji tagħhom irregalawlna pajjiż li meta tqabblu ma’ pajjiżi oħra madwar id-dinja tinduna kemm aħna ffortunati fejn id-diviżjonijiet etniċi, soċjali u kulturali huma minimi.